Vier gesoek ná kleinhoewemoord in Pta(Argieffoto: Kent Williamson) Die polisie het ŉ soektog na minstens vier verdagtes begin nadat ŉ 33-jarige man Donderdag in die vroeë oggendure in sy huis op ŉ kleinhoewe by Mooiplaats in die Boschkop-omgewing oos van Pretoria doodgeskiet is. Kapt. Mavela Masondo het gesê die aanvallers het omstreeks 01:30 toegeslaan. Maroela Media het vroeër berig die man het wakker geword van ŉ geraas toe die rowers ŉ veiligheidsdeur van die huis begin oopbreek het. Hy het hulp ontbied, maar is deur die glasdeur doodgeskiet. Die aanvallers het die deur oopgebreek en twee selfone gebuit voordat hulle op die vlug geslaan het. Die man is op die toneel dood verklaar, het Masondo gesê. Sy vrou en twee kinders was ook in die huis tydens die voorval, maar is nie beseer nie. Die verdagtes is steeds op vrye voet en die polisie het ŉ beroep op enigiemand met inligting oor die voorval gedoen om die Stop Misdaadnommer by 08 600 10 111 te skakel.